Almenna partafelagið Føroya Tele er ikki tann fyritøka hon einaferð var, og hevur í dag eitt nógv meira umfatandi virksemi, sum umframt at fevna um vanliga net- og telefonsølu, eisini umfatar Formula, sum millum annað framleiðir TotalView og hýsir netloysnum, og Vikmar, sum framleiðir netloysnir á sjónum. Hetta hevur givið Føroya Tele fleiri fyrimunir í kappingini um føroysku kundarnar, tí Vodafone fevnir langt frá líka víða. Og av tí at Føroya Tele er so dominerandi á marknaðinum hevur Fjarskiftiseftirlitið rætt at fara inn at stýra virkseminum, so tann lítli í hesum samanhangi, Vodafone, ikki verður heilt kroystur av teimum spennandi marknaðunum fyri vinnutænastum. Og tað er júst tað Fjarskiftiseftirlitið nú ger. Fjarskiftiseftirlitið hevur verið inni í málinum rættiliga leingi eftir eina kæru frá Vodafone, og hoyringar hava eisini verið. 8. november í ár fingu partarnir seinastu avgerðina hjá Fjarskiftiseftirlitinum til hoyringar, men hon verður neyvan broytt stórvegis. Stendur avgerðn við, fer Føroya Tele víðari við málinum, sambært Hans J. Langgard, kundastjóra í Føroya Tele.